## Pravilnik o kriterijima i standardima za osiguravanje sredstava za nacionalna kazališta

### NN 116/2008 (11.10.2008.), Pravilnik o kriterijima i standardima za osiguravanje sredstava za nacionalna kazališta

# MINISTARSTVO KULTURE

**3357**

Na temelju članka 13. stavka 1. Zakona o kazalištima (»Narodne novine« broj
71/06), ministar kulture donosi

## PRAVILNIK

### O KRITERIJIMA I STANDARDIMA ZA OSIGURAVANJE SREDSTAVA ZA NACIONALNA KAZALIŠTA

Članak 1.

Ovim Pravilnikom utvrđuju se kriteriji i standardi prema kojima osnivači
osiguravaju sredstva za rad nacionalnih kazališta u Republici Hrvatskoj.

Članak 2.

Nacionalna kazališta obavljaju kazališnu djelatnost izvođenjem značajnih djela
domaće i strane dramske i glazbeno-scenske umjetnosti, uvažavajući potrebu
teritorijalne ravnomjernosti i regionalne zastupljenosti, zadovoljavajući pritom
javne potrebe u kulturi na razini Republike Hrvatske.

Članak 3.

Nacionalnim kazalištima (u daljnjem tekstu: Kazališta) smatraju se kazališta
utvrđena Zakonom o kazalištima i to:
– Hrvatsko narodno kazalište u Zagrebu,
– Hrvatsko narodno kazalište u Osijeku,
– Hrvatsko narodno kazalište Split i
– Hrvatsko narodno kazalište Ivana pl. Zajca Rijeka.

Članak 4.

Sredstva iz članka 1. ovoga Pravilnika uključuju:
– sredstva za program Kazališta,
– sredstva za materijalne izdatke i
– sredstva za investicije i investicijsko održavanje.
Sredstvima za program osiguravaju se plaće i honorari kao i troškovi opreme koja
je potrebna za izvođenje programa.
Sredstvima za materijalne izdatke osiguravaju se tekući izdatci redovitog
poslovanja Kazališta i to u visini opravdanih stvarnih troškova.

Članak 5.

Sredstva za rad Kazališta osiguravaju osnivači Kazališta sukladno zakonu,
kolektivnom ugovoru i na temelju prihvaćenog prijedloga programa i financijskog
plana.

Članak 6.

Godišnji program Kazališta mora biti usklađen s osnovnim programskim i
financijskim okvirom koji donosi osnivač, uvažavajući umjetničke kriterije, za
svako četverogodišnje razdoblje.
Program se odnosi na umjetnička područja drame, opere i baleta i mora se
zasnivati na umjetničkoj kvaliteti dramskog teksta i glazbe i obuhvaćati
različite umjetničke stilove i razdoblja, uvažavajući tradiciju svakog
Kazališta.
Program mora sadržavati izvođenje velikih djela svjetske i domaće književnosti i
glazbe, te relevantna recentna djela istaknute umjetničke vrijednosti.
Program uključuje pripremu, organiziranje te javno izvođenje premijernih i
repriznih predstava, gostovanja te sudjelovanja na festivalima u zemlji i
inozemstvu.

Članak 7.

Kriteriji za rad Kazališta obuhvaćaju:
– izvođenje premijernih i repriznih predstava te određenog broja repriza i
gostovanja, uz praćenje kvalitete izvedbi, što uključuje i posjećenost
Kazališta, stručne kritike te strukovne nagrade i priznanja za umjetnička
postignuća, kao i međunarodne uspjehe i priznanja,
– održavanje programskog kontinuiteta, izgradnju zasebnog stila Kazališta i
inovativnost te dosljednu provedbu repertoara, uvažavajući različite umjetničke
stilove i razdoblja,
– osiguravanje zaposlenosti umjetničkog i tehničkog osoblja Kazališta u odnosu
na provedbu prihvaćenog programa te kontinuiranu obnovu ansambla imajući u vidu
raspoloživost umjetničkog i tehničkog osoblja Kazališta, kao i zajedničke
projekte svih umjetničko-programskih cjelina, kao i po potrebi, u skladu s
financijskim okvirom, povremeni angažman istaknutih umjetnika izvan Kazališta,
– međusobnu suradnju nacionalnih kazališta i ostvarivanje zajedničkih
koprodukcija, kao i suradnju s drugim hrvatskim i inozemnim kazalištima i
festivalima, u skladu sa zahtjevima programa i zadanim financijskim okvirom.

Članak 8.

Kazališno vijeće svakog Kazališta određuje opseg programa Kazališta.
Opseg programa obuhvaća obvezu Kazališta za ostvarivanjem minimalnog broja
premijernih i repriznih predstava te gostovanja u Republici Hrvatskoj i
inozemstvu, kao i sudjelovanja na domaćim i inozemnim festivalima.
Standardi od kojih treba polaziti pri izradi programa rada Kazališta uključuju
identitet Kazališta kao nacionalnog kazališta te sadrže osnovne repertoarne
smjernice.
Osnovne repertoarne smjernice Kazališta obuhvaćaju velika djela hrvatske i
svjetske baštine, kao i relevantna djela suvremenih domaćih i stranih autora te
projekte vezane uz sredinu i regiju u kojoj djeluje, uz njegovanje specifičnosti
kulture i izričaja šireg područja na kojem djeluje, kao i programe koji hrvatsku
kulturu stavljaju u europski kontekst.

Članak 9.

Godišnji i sezonski program rada Kazališta izrađuje se u skladu sa standardima i
kriterijima za osiguravanje sredstava utvrđenih ovim Pravilnikom.
Kazalište je dužno u godišnjem i sezonskom programu rada specificirati troškove
po programskim djelatnostima, kao i pojedinačno specificirati troškove po
premijernoj i repriznoj izvedbi u skladu s osnovnim programskim i financijskim
okvirom i uz potvrdu kazališnog vijeća.

Članak 10.

Obveze osnivača prema Kazalištu obuhvaćaju plansko i redovito osiguravanje
sredstava u predviđenim rokovima temeljem Zakona o financiranju javnih potreba u
kulturi i drugim propisima.
Obveze Kazališta prema osnivaču obuhvaćaju korištenje sredstava isključivo
namjenski, u utvrđenim rokovima izvođenja prihvaćenih programa i u skladu s
utvrđenim kriterijima rada Kazališta. Kazališta podnose redovita i pravovremena
šestomjesečna i godišnja izvješća o ostvarenju kazališnog programa i izvršenju
financijskog plana. Kazališta su dužna omogućiti osnivaču nadzor nad provedbom
prihvaćenog programa putem ovlaštenih stručnih tijela, u skladu sa Zakonom o
kazalištima i drugim propisima.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 612-03/08-01/0221
Urbroj: 532-10-03/2-08-01
Zagreb, 2. listopada 2008.

Ministar
**mr. sc. Božo Biškupić**, v. r.

Pravilnik, NN 116/2008-3357
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)